Ek hoor julle is bekommerd oor my. Dankie dat julle gedurigdeur aan my dink en vir my bid. Dit maak die wêreld se verskil aan my. Ja, om aan mense die goeie nuus van Jesus te vertel, is nie altyd so maklik nie. Hier sit ek juis in die tronk vir daardie presiese rede.
Maar julle moenie moedeloos word nie. Al sit ek hier in die tronk, is daar net een wens wat ek wens. My wens is dat dieselfde gesindheid in julle moet wees wat daar ook in Jesus was. Al was Hy God self, het Hy nie selfsugtig vasgeklou aan al sy hemelse skatte nie. Nee, om die waarheid te sê, Hy het sy almag soos ‘n jas uitgetrek en ‘n gewone bloeibare mens geword. Hy het gekies om Homself geheel en al te gee vir ander mense. Hy wou nie kyk hoeveel mag of geld Hy vir Homself kan bymekaarmaak nie. Hy wou eerder kyk hoeveel van Homself Hy vir ons kan uitgiet, selfs as Hy opgehang moet word in die proses. Daarom het God Hom vertrou met die grootste mag denkbaar.
Waarvoor God omgee, liewe lidmaat, is of jy bereid is om jouself te gee vir God en ander mense! Het jy jou vrou lief en dra jy haar op jou hande? Lewe jy as ‘n dienaar vir jou medemens, al is hy hoe aangetrek? Watter soort ouer of baas is jy? Het jy dieselfde gesindheid as Jesus in al hierdie aspekte van jou lewe? As jy hierdie pad wil stap, sal jy agterkom dat jy dan nie jouself verloor nie, maar eerder jouself vind.
Jy het ‘n afspraak vir 10:30 by die dokter. Vyf-en-twintig oor 10 is jy al daar, want jy is iemand wat betyds is vir jou afsprake. Die ontvangsdame wys jou met ‘n oop palm na die bank waar jy solank kan “wag vir Dokter”. En jy sit. En sit. En sit en blaai deur ‘n hengel-tydskrif (dis al wat daar is). En wanneer jy moeg gesit is, sit jy nog ‘n rukkie. Dit voel vir jou soos ure wat verbygaan… totdat Dokter jou kwart voor 11 in sy spreekkamer inroep. En hierdie keer was jy gelukkig.
Kom ons leer weer die opwindende kant van wag. As ons deur die Bybel blaai, kom ons gou agter dat die Here nie gewoonlik kits-antwoorde gee nie; Hy sê veel eerder:
Israel moes honderde jare wag voordat die groot Messias gebore word. En ons wag nou al eeue vir die Messias om weer te kom soos Hy na die hemel opgevaar het. As ons hierdie seisoen vir kersfees wag, laat ons onthou dat ons eintlik wag en uitsien op die Here se koms. Want as God tussen ons is, kan niks dieselfde wees nie.
Ek vervies my soms vir myself as ek so krities na alles kyk. ‘n Vreemdeling sal moeiliker ‘n wonderwerk aan my verkoop as wat hy ‘n nuwe stofsuier aan my kan afsmeer. In ons tyd van cons en skelms kan ons dit nie bekostig om alles vir soetkoek op te eet nie. En die grootste skelms maak juis ons harte sag deurdat hulle vertel hoe lief hulle die Here het. Dis seker nie snaaks dat my siniese antenna dan ook uitspring as ek ‘n wonderwerk in die Bybel raaklees nie. Dan wonder ek of God regtig iets daarmee te doen gehad het dat die Israeliete droogvoets deur die Rooi See getrek het.
Ek wil jou nooi om saam met my op ‘n reis te gaan. ‘n Reis waar ons weer ontdek dat God ‘n werklikheid is in ons lewe. ‘n Reis waar ons sy wonders in die wêreld sal raaksien
(6) Toe hulle 'n keer weer bymekaar was, het hulle vir Jesus gevra: “Here, is dit nou die tyd dat U die koninkryk vir Israel weer gaan oprig?” (7) Hy het hulle geantwoord: “Dit is nie vir julle om die tyd en omstandigheid te weet wat die Vader in sy eie mag bepaal het nie. (8) Maar julle sal krag ontvang wanneer die Heilige Gees oor julle kom, en julle sal my getuies wees in Jerusalem sowel as in die hele Judea en in Samaria en tot in die uithoeke van die wêreld.”
(9) Nadat Hy dit gesê het, is Hy opgeneem terwyl hulle dit sien, en 'n wolk het Hom weggeneem, sodat hulle Hom nie langer kon sien nie.
In die eerste plek het Jesus vir ons kom wys dat daar ‘n ander werklikheid is buite die aardse een. Nie net het hy soontoe gegaan nie, dit is ook nou vir ons moontlik om na God se wêreld te gaan. Christus berei ons plek vir ons daar voor, daar in die ander dimensie.
In die tweede plek was Jesus se hemelvaart nie eenrigtingverkeer nie. Veertig dae later stuur Hy vir sy dissipels ‘n geskenk: die Heilige Gees om hulle by te staan. Hierdie Gees van Jesus maak dit vir ons moontlik om te sien dat daar meer is in ons lewens as dit wat ons kan sien. Hierdie Gees maak dit vir ons moontlik om as verteenwoordigers van God se koninkryk te lewe.
Het jy al ooit gedink wat dit aan jou kan doen as jy die rol van Jesus in ‘n passiespel moet speel? Want jy sien, as jy die rol van Jesus moet speel, moet jy mos in die karakter inklim, soos die drama-mense sê. Dan moet jy in ‘n sekere sin Jesus word. Sjoe, dit klink amper godslasterlik as mens dit so sê. Hoe sou dit wees om Jesus te wees? So ‘n vraag laat mens ongemaklik.
Ek beskou myself nie as ‘n toneelspeler nie. Ek ken nie drama-tegnieke nie. Ek weet nie eers waar om te begin nie. Maar gelukkig, liewe Christen, het Jesus vir ons ‘n afrigter gestuur wat sy storie ken. Die Heilige Gees is die Gees van Jesus. Hy fluister die woorde vir ons. Hy rig ons af. Soos Jesus in versoeking kom, kom ons in versoeking. Soos Jesus huil oor sy vriend, huil ons ook. Soos Jesus verraai word, word ons verraai. Ons word ook kwaad in die tempel. Ons word gekruisig. Deur die krag van God staan ons op. En die Heilige Gees, ons afrigter, wys ons wat om te doen. Sodat die wêreld se oë kan rek wanneer hulle sien dat Jesus nog steeds hier op aarde rondloop.
Hierdie keer vertel ek net ‘n storie. Ek krap so met my vingerpunte aan wat die storie beteken. Daar lê iets in die gebeure, maar ek weet wraggies nie wat nie. Dalk kan jy vir my sê. Of miskien is dit soos ‘n “van-der-merwe-loop-in-die-kroeg-in”-grappie; as jy die punchline moet verduidelik is die joke ‘n flop. So is die lewe mos ook: onverduidelikbaar. Dit ís net. Mense spin van alle kante hulle drade deur die bosse van hulle lewens en êrens in die harwar kruis die drade op die vreemdste maniere. Dan hoor jy skielik vreemdelinge se stemme en jy ontdek dat hulle al die tyd bekend is. Of so iets.
Een middag ‘n maand of wat terug het sy en my spesiale vriendin by my aangekom om hulle kar vir die middag by my te parkeer. En Lieze, totaal teen haar aard, is so stil soos ‘n muis. Sy wandel soos die twaalf verspieders tussen die leiklippe en hondemis deur in die rigting van my voorhekkie. En wandel nog dieper in haar gedagtes al die pad terug tot in my Fordjie. Die aand sê sy vir my geliefde: “Bel Naudé en vra hom waar sy ‘Onse Vader’ skilderyis.”
So jaar of wat gelede kyk ek die fliek “Surrogate”. So tipiese Sci-Fi movie wat in die toekoms afspeel. Teen daai tyd het die mense al agtergekom hoe onveilig die regte wêreld is. (Ons in Gauteng weet dit mos al lankal met ons hi-jacks, rowe, en die occasional oor jou voete val .) Daarom, met die hulp van tegnologie hoef die aardbewoners nie meer di ebuitewêreld aan te durf nie. 95% van die wereld mense lê in ‘n spesiale stoel en hulle breine en alles word aan ‘n masjien gekoppel. En buite laat die masjien hulle life-like “surrogates” rondloop. Én praat en natuurlik alles doen wat jy graag wil doen maar nie die moed voor het nie. Hoe sal jou surrogate lyk as jy een kan kies? Dalk soos jy? Miskiieeen.... Seker net so bietjie beter, bietjie jonger. Aan die ander kant, terwyl ons nou besig is, kom ons maak hom sommer net soos ons wil. En so word die ghrieserige Amerikaanse (manlike) chipsvreter wonderbaarlik verander (met die klap van ‘n tegnologiese towerstaf) in ‘n babe wat Marilyn Monroe laat groen word van jaloesie. (En enige jongman laat rooi word van fantasie.) Scary. Die verskil tussen facebook en “surrogates”? Niks. Net ‘n bietjie meer tegnologie. Bou vir jou jou eie identiteit. Lewe agter ‘n veilige masjien waar jy geen risiko’s hoef te neem nie. Leef jou drome op ‘n plek waar niemand sal weet wie jy eintlik is nie.
Ek wil ‘n alternatief voorstel. Ek weet dit gaan nogals radikaal klink. Maar here goes: Leef jou drome in jou regte lyf. Bou vir jou ‘n identiteit in jou regte vleis. Miskien is dít die rede vir ons identiteits-jag op die sosiale media: ons besef nie mooi wie ons is nie. Wie is jy? En hier’s ‘n uitdaging vir ‘n Christen: Jou en Jesus se identiteite is so in mekaar gevleg soos... Google en Gmail . God het nie ‘n surrogate geword nie; Hy het geweet al ding wat kan werk is die real McCoy. Daar’s net een lewe wat saak maak, die een wat is waar jou lyf is
Gal 2:19-20 Maar wat my betref, deur die wet is ek vir die wet dood sodat ek vir God kan lewe: ek is saam met Christus gekruisig, en nou is dit nie meer ek wat lewe nie, maar Christus wat in my lewe. Die lewe wat ek nou nog hier lewe, leef ek in die geloof in die Seun van God wat sy liefde vir my bewys het deur sy lewe vir my af te lê.